විපක්‍ෂයේ පොදු අපේක්‍ෂක සරත් ෆොන්සේකා මහතා ජනාධිපතිවරණයට පසු මාධ්‍යයට සිදුකර ඇති ප්‍රකාශය මගින් මහජනයා තුළ කැළඹීමක් හා නොසන්සුන්කාරී වාතාවරණයක් ඇති කරන හෙයින් එය තරයේ හෙළා දකින බව ජාතික නිරීක්ෂණ මධ්‍යස්ථානය නිවේදනයක් නිකුත්කරමින් කියයි.එහි මෙසේද දැක්වේ.ජනාධිපතිවරණයේ ඡන්ද ප්‍රකාශ කෙරෙන අතරතුර එතුමා කැඳවන ලද මාධ්‍ය සාකච්ඡාව ජනාධිපතිවරණ නීතිය උල්ලංඝණය කරන්නක් වන අතර නිල ඡන්ද ප්‍රතිඵල ප්‍රකාශයට පත් කිරීමෙන් අනතුරුව ඔහු විසින් කරන ලද ප්‍රකාශය මහජනයා තුළ කැළඹිලිකාරී වාතාවරණයක් ඇති කිරීමට හේතුවන බවද ජාතික මැතිවරණ නිරීක්‍ෂණ මධ්‍යස්ථානයේ නිගමනයයි.විපක්‍ෂ නායක රනිල් වික්‍රමසිංහ මැතිතුමා මෙම ජනාධිපතිවරණය සාමකාමී, සාධාරණ බවට සිදුකරන ලද ප්‍රකාශය, පරිනත දේශපාලනඥයකු විසින් මහජනයා තුළ අනවබෝධය ඇතිවීම වැළැක්වීමට කරන ලද ප්‍රකාශයක් ලෙස අපි සලකමු.මැතිවරණ කොමසාරිස්තුමාගේ ආරාධනයෙන් මෙවර ජනාධිපතිවරණ නිරීක්‍ෂණයට පැමිණි ආසියානු බලධාරීන්ගේ සංගමය ද ජනාධිපතිවරණය ඉතා සාමකාමීව හා සාධාරණ ලෙස පැවැත්වූ බවට ප්‍රකාශ කර ඇත.එබැවින් පදනම් විරහිත චෝදනා ඉදිරිපත් කර ජනතාව තුළ කැළඹීම් ඇති කිරීමට උත්සාහ නොගන්නා ලෙස ජනරාල් සරත් ෆොන්සේකා මහතාගෙන් ඉල්ලා සිටින අතර එවැනි පදනම් විරහිත ප්‍රකාශ සඳහා ප්‍රසිද්ධිය දීමෙන් වළකින ලෙස සියලු මාධ්‍ය ආයතනවලින් ඉල්ලා සිටින බවද ජාතික මැතිවරණ නිරීක්‍ෂණ මධ්‍යස්ථානයේ ජාතික සංවිධායක නීතිඥ රසාංග හරිස්චන්ද්‍ර මහතා ප්‍රකාශ කරයි.